作者:趙善括
標題:沁園春
內容:問舍東湖，招隱西山，惠然肯來。有閟香蘭桂，無窮幽趣，隔溪車馬，何處輕埃。微利虛名，朝榮暮辱，笑爾焉能浼我哉。閒欹枕，被幽禽喚覺，午夢驚回。無言獨坐南齋。好喚取芳尊相對開。待醒時重醉，疏簾透月，醉時還醒，畫角吹梅。無用千金，休懸六印，荊棘誰能滿地栽。人間世，任遊鵾獨運，斥鷃低徊。